Here is a page extracted from Wikipedia that may contain CSS, HTML, and a lot of unformatted text.

Title: Copenaguen
Content: Copenaguen ye a ciudat principal y mas antiga d'o Reino de Dinamarca, y la capital d'o Estato danés.

Copenaguen ye a seu d'o Parlamento, d'o Gubierno y d'a Monarquía danesa, institucions ubicatas en o centro d'a ciudat.

Nombre d'a ciudat 

O nombre autoctono d'a capital danesa, København, procede de l'antigo nombre Købmandshavn, que en danés significa "puerto de mercaders", o que da ideya d'a suya posición estratechica en o mar Baltico.

O nombre d'a ciudat en a mayoría d'idiomas europeus deriba d'a denominación alemana, Kopenhagen. Asinas, l'anglés Copenhagen, o espanyol y francés Copenhague, o catalán Copenhaguen, o italiano Copenaghen u lo portugués Copenhaga.

Cheografía 
Copenaguen se troba principalment en a costa oriental de l'isla de Zelandia u Sjælland, con una parte d'a ciudat sobre l'isla d'Amager. Enta l'Este, Copenaguen acara l'Øresund, o estreito de mar que desapara Dinamarca de Suecia, y que achunta lo Mar d'o Norte con o Baltico.

En a costa oposata, se troban as ciudaz suecas de Malmö y Landskrona.

O municipio de Copenaguen ye, chunto con o de Frederiksberg y o de Bornholm, un d'os tres que no perteneixen a garra comarca de Dinamarca.

A ciudat de Copenaguen se trestalla en 15 districtos clamatos bydele.

Copenaguen fa tamién parte d'a conoixita como rechión de l'Øresund, que abraca tota la parte oriental d'o Sjælland, en Dinamarca, y la parte occidental de Escania, en Suecia.

Población 
L'aria metropolitana de Copenaguen, o Hovedstadsområdet, conta con 1.181.239 d'habitadors. D'éls, 528.208 (2010) residen en o municipio de Copenaguen, 96.718 (2010) en o municipio de Frederiksberg, 71.052 (2010) en o municipio de Gentofte y 485.261 en belaltros municipios amanatos.

A rechión de l'Øresund conta, en chunto, con 2.800.000 d'habitadors.

Historia 
Copenaguen fue fundata probablement ta l'anyo 1000 per Svend I y lo fillo suyo, Canut O Gran. Estió solo que un lugar de pescataires dica la metat d'o sieglo XII, cuan se tornó mas important en prener-ne posesión o bispe Absalón, que la fortificó en 1167. O sobrebuen puerto aduyó ta o creiximiento de Copenaguen, fendo-ne un gran centro de comercio en o norte d'Europa, o que daría o nombre a la ciudat. Ixo tamién contrebuyó a continos ataques per parte d'a Hansa u Ligallo Hanseatico.

De l'anyo 1658 a lo 1659, fue asitiata per os suecos en o reinato de Carlos X. En 1801, os barcos britanicos de l'almirant Parker combatioron contra l'armata danesa en o puerto de Copenaguen en a que se conoix como Batalla de Copenaguen. En 1807, a ciudat sofrió grans danyos y centenars de personas morioron en ser Copenaguen bombardiada con codetes Congreve per parte d'os britanicos a fin que Dinamarca no reblase debant d'a flota de Napoleón.

En a Segunda Guerra Mundial, Copenaguen y Dinamarca entera fueron ocupatas per tropas alemanas entre lo 9 d'abril de 1940 dica lo 4 de mayo de 1945. De l'inte que remató la guerra, a ciudat no ha deixato de creixer.

Dende lo verano de 2000, as ciudaz de Copenaguen e Malmö son comunicatas per un puent de peache, o Puent de l'Øresund, que premite de cruzar de Dinamarca ta Suecia igual per carretera como per ferrocarril. Fue enguerato en chulio de 2000 per o rei Carlos XVI Gustau de Suecia y a reina Margalida II de Dinamarca. En consecuencia, Copenaguen ha esdevenito lo centro d'un aria metropolitana que abraca las dos nacions.

Bels puestos d'interés 
 L'Amalienborg Slot u Palacio Amalienborg.
 Bakken (O Tozal, o mas antigo parque d'atraccions en funcionamiento).
 A Ciudat Libre de Christiania.
 Christiansborg Slot u Palacio Christiansborg.
 Frederiks Kirken u  Ilesia de Frederico (Tamién dita la Ilesia de Marbre).
 Gefionspringvandet (A fuent Gefion).
 Nationalmuseet u Museu Nacional de Dinamarca.
 O Museu Ny Carlsberg Glyptotek.
 Nyhavn.
 O Rosenborg Slot u Castiello de Rosenborg.
 A estatua d'A Sireneta.
 L'Operahuset i København u Teatro d'Opera de Copenaguen.
 O Tivoli.
 O Københavns Zoo u Zoo de Copenaguen.

Referencias

Vinclos externos 

 Puesto turistico oficial de Copenaguen y redolada. (En danés y anglés)
 Sitio d'o municipio de Copenaguen. (En danés y anglés)
 Puesto d'información sobre Copenaguen y la Rechión de l'Oresund. (En espanyol)
 Sitio d'imáchens de Copenaguen. (En anglés)
 Webcam d'a Plaza d'o Concello. (A imachen s'esviella cada 20 segundos).

 
Capitals d'Europa
Localidaz de Dinamarca